Интервю на Аенция Фокус с проф. Румяна Михнева

Фокус: Проф. Михнева, на първо четене мина законопроектът за паметниците на културата, който вие, историците, очаквате от дълго време. Удовлетворена ли сте от този законопроект и ще предложите ли някакви изменения в периода до второто четене? 
Проф. Румяна Михнева: За разлика от много хора, които вярват, че един закон може съществено да се измени между първо и второ четене, аз съм убедена, че там могат да се изменят някакви дребни детайли. Законът вероятно ще мине, но аз не съм удовлетворена. Много се работи по него, много обвинения също бяха изказани, но те дойдоха от тези, които всъщност не се отнесоха сериозно и активно към дейността на комисията, която свърши правната работа. Неслучайно упреците са, че законът е предвиден за археологическото наследство. Да, така е, но именно колегите археолози работиха изключително активно, докато останалите професионални лобита и организации, не се включиха интензивно. Вероятно е те да не са били чути или да не са били достатъчно умели, когато са лобирали за техния интерес. В закона има много пропуски и те са видени от специалистите в сферата на музейните дейности. Ако този закон мине, това ще е един обществен компромис, за да се постигне някакво равновесие, свързано с частните колекции. Компромисът, който се предлага вътре, е те да бъдат узаконени, но реално да бъдат одържавени, т.е. да останат собствениците им т.нар. „държатели”, но да не могат да ги продават. Те самите твърдяха, че повечето предмети са купени от иманяри, точно защото са искали да останат в България, а не да излязат навън. Точно това е един компромис, който трябва да разсече този възел. Дали това ще бъде една успешна крачка, времето ще покаже, но аз пак повтарям, че лично за мен, този закон би следвало да бъде различен. Аз участвах на едно от първите заседания на работната комисия в парламента и казах още тогава, че на нас ни трябва един добре работещ рамков закон и след това към него трябваше да се добавят отделни точки, за конкретните сфери и паметници. Този закон е голям и тежък, но аз съм сигурна, че ако няма някаква сериозна парламентарна криза ще се намери време да се гласува анблок, както при първото четене.

Фокус: Ще успеем ли с него да съхраним българското историческо наследство?
Проф. Румяна Михнева: Законите са много важно нещо, но ние ще съхраним наследството си, ако сме добри граждани. Един закон не може да промени много неща. Законът фиксира някакви правни норми, но той трябва да е част от пакет закони. Те трябва да позволят на кметове на населени места да знаят, какви са им правомощията в това отношение. Полицията по места също трябва да знае, какви са правомощията й и т.н. Музейните работници не могат да са колекционери, както и поради ниски заплати не бива да бъдат съветници на иманяри и колекционери. Това трябва да е въпрос да бъдеш честен българин и гражданин, само така може да се съхрани българското. Законите ни помагат, но не винаги с тях се изчерпва всичко.